'Minimum loon kniehalter arbeidsmag' | Maroela Media
Die minimum loon het 'n omgekeerde uitwerking op die welstand van die arbeidmag. (Foto: Maroela Media)
Die regering het die minimum loon vir plaaswerkers en huishulpe vir 2022 aangekondig. Dié loonskaal tree op 1 Maart in werking.
Vir huishulpe is die minimum loon van R19,09 per uur tot R23,19 per uur verhoog en vir plaaswerkers van R21,69 tot R23,19 per uur.
Maroela Media het by die Landbouwerkgewersorganisasie (LWO) gaan uitvind hoe dié verandering die arbeidslandskap gaan verander.
"Hoewel boere minder as ander ondernemings en huishoudings tydens die Covid-19-inperkings geraak is, gaan hierdie steeds 'n uitdaging wees om dit by te bring," sê Alwyn Annandale, senior regsadviseur by die LWO.
"Vir huishoudings gaan dit egter baie moeilik wees, want huishulpe se minimumloon was eers onder die nasionale minimumloon en het nou gespring om in lyn met die nasionale minimum loon te wees.
"Mense wat huishulpe het, sal afskaal en hoewel ons dit nie nou gaan sien nie, sal dit weldra plaasvind namate huishoudings se geld minder word."
Hy sê boere kan wel aansoek vir kwytskelding doen deur 'n proses te volg. Die vakbonde moet in kennis gestel word en hul insette moet verkry word. Die aansoeker moet ook sy finansiële verslae aan die departement van arbeid voorlê.
"Ons het boere in die verlede gehelp en daar was suksesse. Kwytskelding is vir 'n jaar geldig en 'n vergoeding van 5% minder as die minimum loon word toegestaan."
TLU SA sê dit is vir hulle baie jammer dat die minimumloonverhoging ingestel is, gegewe die vlak van werkloosheid en die toestand en agteruitgang van die land se ekonomie.
"Die regering is eintlik nou veronderstel om elkeen van die wysigings wat geïmplementeer word, te toets, om te kyk of dit ekonomiese groei en werkskepping teweeg gaan bring," het Bennie van Zyl, hoofbestuurder van TLU SA, vir Maroela Media gesê.
"Ons is vasgevang in 'n omgewing wat nie 'n minimum loon kan bekostig nie en daar gaan heel moontlik nog verdere afleggings in die landbousektor wees. Ons is bekommerd dat ons toenemende werkloosheid gaan hê en dit is hartseer om te sien dat die regering se oplossing daarvoor is om nog meer maatskaplike toelae uit te reik.
"Boere moet nou toenemend keuses maak en tegnologie en meganisasie gaan al hoe meer na vore kom. Masjiene stel nie eise nie en staak nie. Jy sit dan sonder hierdie opeisende kultuur wat jy in die arbeidsomgewing beleef, waarmee jy nie deurlopend gebombardeer word nie."
Van Zyl noem dat die regering werkers wat in projekte en programme aangestel word, slegs R12,75 per uur betaal. "Nou is die vraag, as die regering R23,19 nie eers as 'n behoorlike minimum loon beskou nie, wat sê hulle dan van R12,75, wat amper die helfte is van wat landbou moet betaal. Die staat verwag van die privaatsektor, wat onder druk is, om sekere mikpunte en doelwitte te bereik, maar hulle kom nie self daarby uit nie.
Hy sê dit lyk nie of die regering besef watter skade hulle doen nie "en sodra die kantelpunt in 'n verkeerde rigting wys, is dit 'n kwade dag".
Tiener meld by polisie aan ná voorval by kuierplek
Die ANC het nie meer geld om sy kader mee te voer nie, nou word dit weereens op die onwelkome landsburgers en boere af forseer. Nie vir 1 oomblik het die klomp al besef waar die geld wat in die land was, vandaan gekom het nie. Dit was maar te lekker om te skep want hul het nie gewerk nie, en werk nou nog nie.
Dit is deel van 'n kommunistiese stelsel om uiteindelik almal afhanklik te maak van die staat, sodat die staat algehele beheer het oor almal.
Huishulpe se werksweek krimp net verder want die werkgewer se inkomste bly dieselfde.
Een uit drie van alle Suid-Afrikaners is tans werkloos en die land se werkloosheidsyfer is nou die hoogste in die wêreld. Dit is volgens 'n lys van 82 lande deur 'n onlangse finansiële publikasie. Werkloosheid in SA staan tans op 43,2%. Doen jouself 'n guns en tel 'n casual op vir die dag om jou vinnig te help in die tuin, baie van hulle is nie van SA nie maar hulle is bereid om te werk. Hulle is gewoonlik afkomstig vanaf Zimbabwe of Malawië. Hoe kan SA hulle toelaat om in te stroom wanneer ons eie mense nie werk het… Lees meer »
Kaders sorg net vir hulself en voel niks vir die wat hul werk gaan verloor agv n ver bo inflasie koers verhoging.